	József Attila:

[14] A dolog az alak és nemlét ellentétében való egység.
Semminő dologi lét nincs alak nélkül, a dologi lét maga az alak. Minthogy pedig minden lét dologi lét, a dolognak mint alaknak tartalma lét nem lehet, mert az maga is alak volna, ha pedig igy volna, vagyis ha az alak alakot s ez ismét alakot tartalmazna, tehát az egyes alak végül az összes lehetséges alakokat magába zárná az alakoknak ez az egymásban való, végtelen sorozata is csupán a nemléttel mint utolsó tartalommal válna befejezett ténnyé, a dolog pedig dologgá, annál is inkább, mivel ebben az esetben végtelen sorról van szó.1
A puszta alak elgondolhatatlan lévén, puszta lét nincsen. Ha pedig puszta lét nincsen, ugy ami léthez járul, lét nem lehet, hiszen az puszta voltától meg nem fosztaná, azaz nem is volna. E szerint a dologi lét föltételezi a dologi nemlétet.2
A dolognak három lényege van:
a) dologelőtti vagy alkotó lényeg, amely a dolgot létrehozza, hogy azután, de csak azután kitölthesse, (ihleti szellemiség)
b) dologbeli vagy való lényeg, amely a dolgot kitölti, hogy azután, de csak azután, megsemmisithesse3 (szemléleti szellemiség)4
c) dolog mögötti vagy igaz lényeg, amely a dolgot megsemmisiti, hogy azután, de csak azután, rekonstruálja (fogalmi szellemiség) – 
a dolog mindhárom esetben az alak és a nemlét ellentétében5 való egység, mert ugy a dologelőttiség, mint a dolog megsemmisülése és rekonstrukciója a dolog nemléte.

A dolog állaga a nemlét, egyrészt mert a változó dolog mozzanata az alak és a mozzanatnak (minden egyes mozzanatnak) tartalma a dolog már betöltött, betöltendő és lehetséges mozzanatainak nemléte, másrészt mert ha az állag lét volna, ugy a dolog alakja volna, ami minden6 változást kizárna, vagy pedig egyáltalában nem volna állag, hanem7 minden egyes dolog helyén végtelen sok dolog volna, amikor is megintcsak a nemléthez jutnánk el. De a dolognak kell legyen állaga, különben egyetlen mozzanatban sem volna, ha pedig nem volna, ugy megintcsak nemlét volna. De a dolognak azért is a nemlét az állaga, mert 
	




	különben sem dologelőttiség, sem dologutániság nem volna, ha pedig nem volna, úgy dolog sem volna.
	


Megpróbálhatunk az alak szinonímájaként formát gondolni, az állag több-értelmű lehet.
Fenti citátum felolvasását két vesidézettel egészítettem ki (l. köv. old.)
(ZsGy.)
»KÖLTŐNK ÉS KORA«

(Részlet)
Íme, itt a költeményem.

Ez a második sora.

K betűkkel szól keményen

címe:  »Költőnk és kora«.
Úgy szállong a semmi benne,

Mintha valaminek lenne

A pora . . . 

Úgy szállong a semmi benne,

Mint valami: a világ ;

ahogy zúg a lomb, a tenger,

ahogy vonítanak éjjel

a kutyák . . . 

Én a széken, az a földön

és a Föld a Nap alatt, 

a naprendszer meg a börtön

csillagzatokkal halad  -
mindenség a semmiségbe,

mint fordítva, bennem épp e

gondolat . . .

Szerettem volna koronát tenni az idézetekre:

Pilinszky János

Újra József Attila
Te: bakája a mindenségnek

Én: kadettja valami másnak

Odaadnám tiszti kesztyűmet

Cserébe a bakaruhának.

